РЕГЛАМЕНТ (ЕО) № 517/2009 НА КОМИСИЯТА
от 17 юни 2009 година
за изменение на Регламент (ЕО) № 43/2009 на Съвета по отношение на ограниченията на улова на пясъчна змиорка във водите на ЕО от зона IIIа на ICES и във водите на ЕО от зони IIа и IV на ICES
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 43/2009 на Съвета от 16 януари 2009 г. за установяване на възможностите за риболов на определени рибни запаси и групи от рибни запаси за 2009 г. и свързаните с тях условия, приложими във водите на Общността и за корабите на Общността във води, които подлежат на ограничения на улова (1), и по-специално член 5, параграф 3 от него,
като има предвид, че:
(1)
Ограниченията на улова на пясъчна змиорка във води на ЕО от зона IIIа на ICES и във води на ЕО от зони IIа и IV на ICES са временно определени в приложение IА към Регламент (ЕО) № 43/2009.
(2)
Съгласно точка 6 от приложение IIГ към Регламент (ЕО) № 43/2009 Комисията преразглежда общия допустим улов (ОДУ) и квотите за 2009 г. за пясъчна змиорка в тези зони въз основа на становище на Международния съвет за изследване на морето (ICES) и на Научно-техническия и икономически комитет по рибарство (НТИКР).
(3)
ОДУ за зони IIa и IV на ICES следва да се определи в съответствие с функцията, указана в точка 6, втора алинея от приложение IIГ към Регламент (ЕО) № 43/2009. Съгласно тази функция ОДУ би възлизал на 435 000 тона.
(4)
В съответствие с точка 7 от приложение IIГ към Регламент (ЕО) № 43/2009 ОДУ за зони IIa и IV на ICES не трябва да надхвърля 400 000 тона.
(5)
Запасът на пясъчна змиорка в Северно море се поделя с Норвегия, но в момента не се управлява съвместно. Мерките, предвидени в настоящия регламент, са в съответствие с консултациите с Норвегия съгласно условията в съгласувания протокол за заключенията от консултациите в областта на рибарството между Европейската комисия и Норвегия от 10 декември 2008 г. Следователно делът на Общността от частта от ОДУ, която може да бъде уловена във водите на ЕО от зони IIа и IV на ICES, следва да се определи в размер на 90 % от 400 000 тона.
(6)
Научно-техническият и икономически комитет по рибарство препоръчва ОДУ да бъде увеличен с 4,23 %, за да обхване водите на ЕО от зона IIIa на ICES.
(7)
Приложение IА към Регламент (ЕО) № 43/2009 следва съответно да бъде изменено,
ПРИЕ НАСТОЯЩИЯ РЕГЛАМЕНТ:
Член 1
Приложение IA към Регламент (ЕО) № 43/2009 се изменя съгласно приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 юни 2009 година.